Nokian Pyry (jääkiekko)

Nokian Pyry on nokialainen vuonna 1905 perustettu urheiluseura.
Pyryn jääkiekko on osa Pyryn yleisseuraa, mutta sen edustus- ja U20-joukkueen takana on Nokian Pyry Hockey Oy, joka on emäseurasta täysin erillinen organisaatio. Pyryn ensimmäinen jääkiekko-ottelu pelattiin vuonna 1952. Pyry nousi Suomi-sarjaan kaudeksi 2009–2010, jota ennen se oli pelannut 11 vuoden ajan jääkiekon II-divisioonaa. Keväällä 2025 nokialaisseura voitti kolmannen peräkkäisen Suomi-sarjan mestaruutensa ja nousi Mestikseen kaudesta 2025-2026 alkaen.
Pyryn tunnetuimpia pelaajia edustusjoukkueessa ovat olleet muun muassa Ari Haanpää, Jussi Pesonen, Antti Bruun, Antti Hilden ja Noora Räty. Pyryn tunnetuimpia kasvatteja ovat muun muassa Sami Sandell, Otto Koivula ja Juuso Välimäki.
Pyry kuului pitkään Suomi-sarjan parhaimpiin joukkueisiin, mutta varsinkin viimeiset vuotensa Suomi-sarjassa se oli aivan kiistaton kärkiseura. Suomi-sarjassa Pyryllä on kolmen mestaruutensa (2023, 2024, 2025) lisäksi myös kaksi pronssimitalia ja yksi hopea sekä Mestis-karsintapaikat vuosina 2013, 2023, 2024 ja 2025.
Pyryn yhteistyöseura on Tampereen Tappara. 
Suomi-sarja.
2009–2015: Nousu kohti sarjan kärkeä.
Pyryn noustua Suomi-sarjaan kaudelle 2009–2010 joukkue oli ensimmäisinä vuosina Suomi-sarjan keskikastissa. Kaudella 2012–2013 Pyry pääsi Mestis-karsintoihin, joissa oli neljästä joukkueesta kolmas, ensimmäisen noustessa Mestikseen (HCK säilytti paikkansa).
Kaudella 2013–2014 joukkue jäi ulos pudotuspeleistä. Kausi oli alkanut onnistuneesti, mutta loppua kohti vauhti hiipui liiaksi ja Pyry jäi kolme pistettä viimeisestä pudotuspelijoukkueesta KeuPasta. Pyry vaihtoi kesken kauden valmentajaa pitkäaikaisen valmentaja Jukka Kerisalmen tehtyä tilaa Pasi Saariselle, joka jatkoi myös seuraavalla kaudella.
Kaudella 2014–2015 Pyry teki uusia pelaajahankintoja, muun muassa Jarkko Pyymäki, Mika Niemi ja Antti Hilden. Monet pitivät Pyryä yhtenä ennakkosuosikeista runkosarjan voittajaksi, mutta joukkue jäikin kuudennelle sijalle. Pudotuspelien ensimmäinen vastustaja Kokkolan Hermes vei sarjan 3–0.
2015–2019: Mitaleita ja pettymyksiä.
Seuraavalla kaudella Pyryn valmennustiimi uusiutui jälleen, ja Saarisen tilalle tuli Sami Karppinen, joka sai avukseen Janne Ojasen. Pyry oli koko runkosarjan sarjan kärkipäässä. Pyryltä vähennettiin 3 pistettä 7.2.2016 pelatun Kiekkokopla-ottelun jälkeen, jonka Pyry voitti 7–0. Ottelu keskeytyi noin kuusi minuuttia ennen loppua jään rikkouduttua. Joukkueet päättivät yhdessä tuomareiden kanssa vain kuluttaa ajan loppuun. Joukkueiden valitustenkin jälkeen Jääkiekkoliitto piti sanktionsa eli 1 000 € sakot ja 3 pisteen pistevähennykset. Tilanne sai paljon mediahuomiota koko Suomen laajuisestikin ja Jääkiekkoliiton päätöstä moitittiin paljon. Sarjan joukkueiden valmentajat valitsivat Pyryn Antti Hildenin sarjan parhaaksi pelaajaksi. Hilden voitti sarjan piste- ja syöttöpörssin. Pyryn kausi päättyi tappioon pronssiottelussa.
Kauden 2016–2017 valmistelut Pyry aloitti hyvissä ajoin. Lisäksi syyskuussa joukkue ilmoitti tehneensä sopimuksen 645 Liiga-ottelua pelanneen puolustaja Antti Bruunin kanssa. Runkosarjassa Pyry oli lopulta kolmas. Antti Hilden voitti jälleen runkosarjan pistepörssin ja jakoi sarjan maalipörssin voiton joukkuelaisensa Timo-Pekka Heikkisen kanssa. Pudotuspeleissä Pyry kaatoi ensin puolivälierissä Porvoon Huntersin suoraan otteluvoitoin 3–0, mutta välierissä pudotuspelit päättyivät Kalajoen JHT:tä vastaan otteluvoitoin 1–3. Näin ollen Pyry oli Suomi-sarjan loppusijoituksissa kolmas.
Kaudelle 2017–2018 Pyry uusiutui huomattavasti. Konkariosaston pelaajat joko lopettivat tai vaihtoivat seuraa uusien pelaajien tieltä, Pyryn hankkiessa nuoria lupauksia joukkueeseensa. Alkusarjassa uudistunut Pyry sijoittui toiseksi ja jatkosarjan aikana nousi ohi Porvoon Huntersin. Puolivälierissä Pyry kaatoi alemmassa loppusarjassa toiseksi sijoittuneen Kotkan Titaanit voitoin 3–0, mutta paikallisvastustaja Tampereen KooVee oli välierissä nokialaisten pettymykseksi parempi voitoin 0–3. Pyry sai Suomi-sarjan pronssia toisena kautena peräjälkeen.
Kahden peräkkäisen välieriin päättyneen kauden jälkeen Pyry jälleen kerran uudisti joukkuettaan kohti uutta kautta. Pyry sijoittui runkosarjassa lopulta sijalle neljä, joka oikeutti kotiedun puolivälierävaiheeseen. Vastaan asettui Forssan Palloseura. Nokialaiset onnistuivat voittamaan ensimmäisen kohtaamisen Nokialla lukemin 6–0, mutta pidemmän korren sarjassa kuitenkin lopulta veivät forssalaiset otteluvoitoin 3–2. Kirvelevä puolivälierätappio oli liikaa, ja päävalmentaja Karppinen sai väistyä ennen sopimuksensa loppua. Tilalle Pyry nosti apuvalmentajan ja entisen pelaajansa Niko Raiskion.
2019–2021: Niko Raiskion ja Sakari Salmelan aikakaudet siivittivät menestykseen.
Raiskion avauskausi sujui vaihtelevasti. Pyry, kapteeninsa Markku Flinckin johdolla, selvitti tiensä jälleen puolivälieriin, mutta tällä kertaa vasta runkosarjan viidenneltä sijalta, joka tarkoitti kotietua vastaan asettuneelle Porvoo Huntersille. Pian tämän jälkeen koko kausi keskeytettiin koronaviruksen vuoksi kesken välierävaiheen. Mitaleja ei näin ollen jaettu ja Mestikseen seuraavaksi kaudeksi nostettiin Kiekko-Espoo ja FPS. Hyökkääjät Markku Flinck ja Waltteri Selimgerei valittiin Pyrystä kauden jälkeen Suomi-sarjan toiseen All Stars -kentälliseen.
Kaudella 2020–2021 panokset oliat pienemmät, koska karsintoja sarjojen välillä ei järjestetty Mestis-seurojen elinvoimaisuuden turvaamiseksi. Tämän myötä Pyry nuorensi joukkuettaan entisestään, mutta onnistui tekemään myös vahvistuksia, kuten kanadalaisen Dante Hahnin ja meksikolaisen Hector Majulin muodossa. Nuori nokialaisjoukkue lähti sarjaan monien ennakkokaavailuissa hyvänä haastajana. Siihen rooliin Pyryn kausi lopulta jäikin, kun D-Kiekko pudotti nokialaiset voitoin 3–1 puolivälierissä, Pyryn kaadettua ensin Titaanit "villi kortti" -kierroksella voitoin 2–1.
Niko Raiskio jätti Pyryn päävalmentajan paikan ja kaudeksi 2021–2022 joukkueen päävalmentajaksi hankittiin KooVeen Mestis-joukkueen apuvalmentaja Sakari Salmela. Salmelan ensimmäisellä kaudella Pyry oli runkosarjassa kolmas ja eteni neljän vuoden tauon jälkeen välieriin voitettuaan Raahe-Kiekon puolivälierissä suoraan otteluvoitoin 3–0. Välierissä sarjan tuleva voittaja D-Kiekko oli kuitenkin parempi samoin lukemin. Tähän välierätappioon päättyi kapteeni Ville Lehtosen ura Suomi-sarjassa, samalla monet joukkueen pelaajat vaihtoivat sarjaan päässeeseen LeKiin. Kauden päätteeksi Sakari Salmela valittiin sarjan parhaaksi valmentajaksi. Lassi Korpela, Waltteri Selimgerei ja Aleksi Tiala pääsivät ensimmäiseen All Stars -kentälliseen.
Kaudeksi 2022–2023 Niko Raiskio palasi Salmelan johtamaan valmennustiimiin ja Pyry hankki riveihinsä useita valmennukselle tuttuja pelaajia menneiltä vuosilta, lisäksi monet edellisen kauden avainpelaajat jatkoivat. 5. marraskuuta pelatussa ottelussa Lapuan Virkiää vastaan Pyry juhlisti ensimmäisestä jääkiekko-ottelustaan kulunutta 70 vuotta. Pyry voitti runkosarjan selkeästi (toinen kerta seurahistoriassa). Puolivälierissä vastaan asettui HC Indians Kaarina, joka kukistui suoraan otteluvoitoin 3–0.
Välieriin Pyry sai vastaansa paikallisvastus LeKin ja selvästä avausvoitosta huolimatta nokialaiset joutuivat selkä seinää vasten ottelusarjassa. Tänä keväänä Pyry ei kuitenkaan enää "sulanut", sillä se otti kaksi pakkovoittoa edeten finaaleihin ensimmäistä kertaa. Finaalissa vastus oli vuosien varrelta tuttu, JHT Kalajoki. Pyry voitti ensimmäisen ottelun ja JHT toisen, joten ratkaisua haettiin jatko-ottelusta. Pyry voitti ottelun ja Nokialla juhlittiin ensimmäistä Suomi-sarjan mestaruutta. Pyryn kausi huipentui Mestiksen karsintasarjaan, jossa Heinolan Peliitat oli kuitenkin vielä parempi otteluvoitoin 4–0.
Vuodesta 2023 eteenpäin: Toni Rautakorven johdolla vihdoin nousu Mestikseen.
Sakari Salmela jatkoi uraansa Mestiksessä ja Pyryn uudeksi päävalmentajaksi valittiin seuran entinen pelaaja Toni Rautakorpi. Joukkue pysyi hyvin kasassa ja jatkoi asemansa sementointia Suomi-sarjan ylivoimaisena kärkiseurana. Joukkue voitti runkosarjan toisen kerran putkeen ja eteni pudotuspeleissä toiseen peräkkäiseen mestaruuteen. Pirkanmaan paikallistaiston tarjonneessa finaalisarjassa LeKi kaatui voitoin 3–1, kapteeni Valtteri Ylitalon iskiessä mestaruusmaalin neljännen ottelun jatkoerässä. Mestis-karsinnat etenivät hyvin saman tyylisesti edelliskauden tapaan. Tiukkojen kamppailujen jälkeen tällä kertaa Kajaanin Hokki jatkoi Mestiksessä, joka voitti karsintasarjan 4–0.
Kausi 2024–2025 muodostui lopulta Pyrylle varsin historialliseksi. Joukkue eteni vakuuttavaan runkosarjan voittoon 16 pisteen kaulalla seuraavana tulleeseen joukkueeseen, Järvenpään Haukkoihin. Vieläkin vakuuttavampaa meno oli tuloksellisesti pudotuspeleissä. Joukkue voitti jokaisen sarjansa suoraan 3–0, eli eteni kolmanteen peräkkäiseen mestaruuteen täydellisellä yhdeksän ottelun suorituksella. Mestis-karsintoja ei kuitenkaan järjestetty, sillä Hokki ajautui konkurssiin juuri ennen sarjan alkua. Pyry nostettiinkin lopulta pitkän odotuksen päätteeksi Mestikseen huhtikuussa 2025.. Pyry Hockey pelaa siis Mestistä kaudella 2025-2026.
Nykyinen joukkue.
"(Tilanne 31.3.2025)"